Mandag morgen har BA fått flere henvendelser om problemer på Bybanen.

– Snø og is har skapt problemer med utkjøring av vognene fra depotet. I tillegg hadde vi noen vogner med feil i tillegg, så vi kom litt sent ut i dag, sier beredskapsvakt Atle Flo i Keolis, som er operatør av Bybanen.

I 0730-tiden ble en vogn stående fast i Fageråstunnelen mellom Sletten og Wergeland grunnet tekniske problemer. Klokken 08 er den kommet løs, og er på vei til depotet.

– Vi kjører nå hele strekningen igjen med fire vogner, og så vil vi øke dette antallet etterhvert, sier Flo.

Snøen skaper foreløpig ikke problemer i selve bybanesporet fra Lagunen til Byparken.

– Nei, der skal det være greit, og nå er de vognene som skal ut i drift kommet i gang, sier Flo.